Island er snudd på hodet: 99,8 prosent så landslaget ta seg til åttedelsfinale

Gode tv-tall.

10 000 islendinger har fulgt landslaget på tribunen. Resten har sett på tv. NTB SCANPIX

23. juni 2016 17:52 Sist oppdatert 24. juni 2016

Island er snudd på hodet. Det lille landet med 335 000 innbyggere har imponert med flere tusen tilskuere på stadion. Men det er ikke bare de som har tatt turen til Frankrike som følger sine store helter.

Aftenposten får opplyst fra islandske TV RUV at 99,8 prosent av landets tv-seere så Islands seier over Østerrike onsdag — en seier som sensasjonelt sendte dem til åttedelsfinale. Det er ikke dårlig. Det betyr at 168 000 islendere fulgte kampen - omtrent halve befolkningen.

Fotballfeberen herjer for fullt på den lille øya, som ikke bare imponerte ved å ta seg til sluttspillet i EM, men nå også til en åttedelsfinale. Der møter de England mandag.

Les også «Gummi» om feiringen av Island-bragden: - Jeg så sikkert ut som en galning

I en pressemelding fra islandsk Telecom meldes det også at 98,9 prosent av landets tv-seere så landslaget spille uavgjort mot Ungarn. Det er en økning på 0,5 prosent fra Portugal-kampen, som hadde solide 98,4 prosent dekningsgrad.

Les også Dette sa islendingen i det elleville klippet som går verden rundt: «Stemmen min er borte, men det spiller ingen rolle»

«Halvparten av landets befolkning i alderen 12-80 så kampen fra begynnelse til slutt» skriver Telecom i pressemeldingen.

Inne i regnestykket må man legge at en stor del av befolkningen er i Frankrike, og at 0,008 prosent av landets befolkning var tatt ut i EM-troppen og enten var på banen eller på benken.

Les også Sævarsson etter Islands seier: - Fantastisk er ikke et stort nok ord

Les også «Ja, vi elsker dette laget»

Det spørs om seertallet blir litt lavere til neste kamp. Flyene ned til Nice, hvor kampen mot England spilles, er allerede fulle. Flyselskapene vurderer å sette opp ekstrafly nedover.